Elfed Roberts

Newyddiadurwr a gweithredwr busnes o Gymru yw Elfed Roberts (ganwyd Gorffennaf 1949). Roedd yn brif weithredwr yr Eisteddfod Genedlaethol rhwng 1993 a 2018.

Bywyd cynnar
Ganed Elfed Roberts ym Mhen-y-groes ac fe'i addysgwyd yn ysgol gynradd y pentref ac Ysgol Dyffryn Nantlle.

Gyrfa
Gadawodd yr ysgol yn 17 oed ac aeth i weithio fel cyw newyddiadurwr gyda papurau'r Herald yng Nghaernarfon. Wedi 11 mlynedd o ysgrifennu i bapurau Cymraeg a Saesneg y cwmni, gadawodd y byd newyddiaduraeth i fynd i werthu bwydydd anifeiliaid i ffermwyr yn Sir Gaernarfon a Sir Fôn.

Yn 1980 cafodd swydd fel swyddog datblygu yr Urdd yn Eryri, ac yna daeth yn drefnydd Eisteddfod yr Urdd yn y gogledd rhwng 1983 – 1985. Yn Ionawr 1985 symudodd i fod yn drefnydd yr Eisteddfod Genedlaethol yn y gogledd ac yn Ebrill 1993 daeth yn brif weithredwr yr Eisteddfod Genedlaethol. Ymddeolodd o'r swydd yn Awst 2018 yn dilyn Eisteddfod Genedlaethol Cymru Caerdydd 2018 gan basio'r awenau i'r prif weithredwr newydd, Betsan Moses.

Bywyd personol
Mae'n briod ag Eirian ac mae ganddynt un mab, Iwan Llŷr ac un ferch, Heledd Angharad.

Cyfeiriadau

Categori:Genedigaethau 1949
Categori:Newyddiadurwyr o Gymru
Categori:Pobl o Arfon
Categori:Pobl addysgwyd yn Ysgol Dyffryn Nantlle
Categori:Prif weithredwyr o Gymru